Sporočilo za javnost

**Z ureditvijo struge reke Meže na Prevaljah zagotovljena večja poplavna varnost prebivalstva**

**Prevalje, 27. avgust 2019 – Direkcija republike Slovenije za vode (DRSV) je v okviru projekta *Zagotovitev poplavne varnosti porečja Drave – območje Meže z Mislinjo* danes predstavila rezultate uspešno zaključene gradnje enega od šestih ukrepov, ki so del projekta. Gre za ureditev struge reke Meže na Prevaljah od mostu na cesti Prevalje – Ravne do vtoka Leškega potoka. Hkrati so spregovorili še o ukrepih Ravne II in Poljana. Izvedene aktivnosti bodo pomembno vplivale na zmanjšanje poplavne ogroženosti območja in izboljšale kakovost bivanja tamkajšnjih prebivalcev.**

*»Današnji dogodek je pomemben mejnik v naših prizadevanjih za zmanjševanje poplavne ogroženosti. S pogostimi poplavnimi dogodki v preteklosti nam je narava pokazala, da mora biti izvedba protipoplavnih ukrepov na porečju Meže z Mislinjo ena od naših prioritetnih nalog,*« je na svečanem odprtju dejal **minister za okolje in prostor, Simon Zajc**.

Cilj projekta *Zagotovitev poplavne varnosti porečja Drave – območje Meže z Mislinjo* je zmanjšanje poplavne ogroženosti na območju pomembnega vpliva poplav, s čimer bo zagotovljena dolgoročna poplavna varnost na obravnavanem območju. »*Želim se zahvaliti vsem sodelavcem, lokalni skupnosti in partnerjem na projektu, ki so omogočili, da smo pravočasno in skladno z načrtom uspešno zaključili gradnjo na Prevaljah. Ukrepi za varstvo pred poplavami bodo na poplavno ogroženih področjih zagotovili vsaj 100-letno poplavno varnost, zmanjšala se bo ranljivost urbanega okolja in industrijskih con,«* je pojasnil **direktor DRSV, Tomaž Prohinar**.

Izvedeni ukrepi za izboljšanje poplavne varnosti na območju reke Meže so pomemben člen v kakovosti bivanja občanov, ki živijo v bližini vodotokov. »*Z izgradnjo vodnega zadrževalnika na Poljani bo poplavna varnost še bistveno izboljšana. Omenjeni ukrepi zagotavljajo kakovostnejše življenje občanov ter dajejo nov zagon na področju turizma, še posebej na območju Poljane*,« pa je pojasnil **župan Občine Prevalje, dr. Matija Tasič.**

**Na Prevaljah stanje poplavne stabilnosti pereče**

Zaradi pogostih poplavnih dogodkov v preteklosti, goste poselitve in številnih industrijskih obratov je bilo stanje poplavne varnosti in stabilnosti najbolj pereče prav na območju Prevalj. »*Kot odgovorni projektanti smo pripravili projekt za izvedbo, projekt izvedenih del ter navodila za obratovanje in vzdrževanje, hkrati pa smo sodelovali pri gradnji v sklopu projektantskega nadzora, tolmačenja in usklajevanja načrtov*,« je v okviru predstavitve projekta pojasnil **Zoran Fujs, projektant ukrepa Prevalje II, iz podjetja Hidro Pro**.

Ukrepi za zmanjševanje poplavne ogroženosti, ki so predvideni v okviru projekta ***Zagotovitev poplavne varnosti porečja Drave – območje Meže z Mislinjo*** bodo izboljšali kakovost bivanja vsem prebivalcem območja, pozitivno vplivali na zdravje in življenje ljudi ter uravnavali stresne okoliščine, ki nastanejo zaradi poplav. **Vodja projekta na DRSV, mag. Nevenka Colnarič** je ob tem dejala: »*S pomočjo evropskih finančnih mehanizmov smo po 30-letni prekinitvi investicijski vlaganj na področju urejanja voda na porečju Drave ponovno pričeli izvajati ukrepe proti škodljivemu delovanju voda. V sklopu projekta je načrtovana izvedba šestih ključnih ukrepov za zmanjšanje poplavne ogroženosti ob Meži in Mislinji, ki se bodo časovno izvedli v dveh fazah. Faza 1 zajema ukrepe (1) Ureditev Meže–Ravne II, (2) Ureditev Meže in pritokov na območju Raven in Prevalj – II. faza, (4) Ureditev Meže in Mislinje v Otiškem Vrhu, (5) Ureditev Mislinje v Pamečah in (6) Ureditev poplavne varnosti na območju Slovenj Gradca. Faza 2 pa zajema ukrep (3) Suhi zadrževalnik na Poljani v Prevaljah.«*

\*\*\*

**Več informacij:**

DIREKCIJA REPUBLIKE SLOVENIJE ZA VODE

Projektna pisarna Maribor:

Glavni trg 19c, Maribor

Telefon: (02) 234 96 30

E-pošta: info@porecje-drave.si